《孤鸿篇寄黎马龙罗集虚》
明代·李云龙

孤鸿海上来，照影秋池水。本欲乘长风，为君腾万里。

君家罗网忽见羁，云天冥冥未可知。生平空负淩霄翼，不飞不鸣人岂知。

上林苑里千花积，燕雀相呼戏其侧。有鸟名鸾被彩衣，欲借一枝遭铩翮。

翰音登天凤在笯，鸿兮鸿兮将如何。

作者简介：李云龙，字烟客。番禺人。少补诸生，负奇气，一时名士多严事之。绌于遇，以赀游国学，卒无成。走塞上，客东莞袁崇焕所。时崇焕总制三边，威名大震，云龙在幕参其谋。既而崇焕死，遂为僧，称二严和尚。明亡，不知所终。著有《雁水堂集》、《啸楼前后集》、《遗稿》、《别稿》行世。清同治《番禺县志》卷四二、清陈伯陶编《胜朝粤东遗民录》卷四有传。李云龙诗，以广东省立中山图书馆所藏民国手抄本《啸楼诗集》为底本，参校以广东省地方文献馆民国铅印本《啸楼集》及清温汝能《粤东诗海》。